Title: ระเบียบคณะกรรมการการรับเด็กเป็นบุตรบุญธรรมว่าด้วยหลักเกณฑ์ วิธีการ และเงื่อนไขการเตรียมความพร้อมในการรับเด็กเป็นบุตรบุญธรรม พ.ศ. 2554

ระเบียบคณะกรรมการการรับเด็กเป็นบุตรบุญธรรม

ระเบียบคณะกรรมการการรับเด็กเป็นบุตรบุญธรรม
ว่าด้วยหลักเกณฑ์
วิธีการ และเงื่อนไขการเตรียมความพร้อมในการรับเด็กเป็นบุตรบุญธรรม
พ.ศ. ๒๕๕๔

อาศัยอำนาจตามความในมาตรา ๕ วรรคสอง
แห่งพระราชบัญญัติการรับเด็กเป็นบุตรบุญธรรม พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติการรับเด็กเป็นบุตรบุญธรรม (ฉบับที่ ๓) พ.ศ.
๒๕๕๓ และมติคณะกรรมการการรับเด็กเป็นบุตรบุญธรรม ในการประชุมครั้งที่ ๑๔/๒๕๕๔
วันที่ ๑๒ พฤษภาคม ๒๕๕๔ คณะกรรมการการรับเด็กเป็นบุตรบุญธรรม จึงวางระเบียบไว้
ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการการรับเด็กเป็นบุตรบุญธรรม ว่าด้วยหลักเกณฑ์ วิธีการ
และเงื่อนไขการเตรียมความพร้อมในการรับเด็กเป็นบุตรบุญธรรม พ.ศ. ๒๕๕๔

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในการขอรับเด็กเป็นบุตรบุญธรรมให้พนักงานเจ้าหน้าที่จัดให้มีการเตรียมความพร้อมในการรับเด็กเป็นบุตรบุญธรรมแก่ผู้ขอรับเด็กเป็นบุตรบุญธรรมและเด็กที่จะเป็นบุตรบุญธรรม

ข้อ ๔  ให้ดำเนินการเตรียมความพร้อมแก่ผู้ขอรับเด็กเป็นบุตรบุญธรรมที่ได้รับการอนุมัติคุณสมบัติ
ดังต่อไปนี้
(๑) ให้ความรู้ด้านกฎหมายที่เกี่ยวข้องกับการคุ้มครองเด็ก
และการรับเด็กเป็นบุตรบุญธรรม ตามพระราชบัญญัติคุ้มครองเด็ก พ.ศ. ๒๕๔๖
พระราชบัญญัติการรับเด็กเป็นบุตรบุญธรรม พ.ศ. ๒๕๒๒ ประมวลกฎหมายแพ่งและพาณิชย์
อนุสัญญาว่าด้วยสิทธิเด็ก
อนุสัญญาว่าด้วยการคุ้มครองเด็กและความร่วมมือในการรับรองบุตรบุญธรรมระหว่างประเทศ
และกฎหมายอื่น
(๒) ให้ความรู้ในการเลี้ยงดูเด็ก
และวิธีการกระตุ้นพัฒนาการเด็กตามหลักสูตรที่กรมพัฒนาสังคมและสวัสดิการกำหนด
(๓)
ให้ข้อมูลที่จำเป็นเกี่ยวกับประวัติเด็กที่จะมอบให้เป็นบุตรบุญธรรม  ทั้งนี้
โดยคำนึงถึงสิทธิส่วนบุคคลภายใต้ขอบเขตที่กฎหมายอนุญาต
ในกรณีผู้ขอรับเด็กชาวต่างประเทศที่มีถิ่นที่อยู่ในต่างประเทศและผ่านการเตรียมความพร้อมมาแล้วไม่ต้องดำเนินการตามวรรคหนึ่ง
(๑) และ (๒)

ข้อ ๕  ให้ดำเนินการเตรียมความพร้อมแก่เด็กที่จะเป็นบุตรบุญธรรม
ดังต่อไปนี้
(๑) ตรวจหรือประเมินพัฒนาการเด็กตามวัย ทางด้านร่างกาย จิตใจ อารมณ์
สติปัญญา และสังคม โดยผู้มีความรู้ด้านพัฒนาการเด็ก และหรือโดยแพทย์
(๒) พัฒนาทักษะการช่วยเหลือตนเองในกิจวัตรประจำวัน ทักษะทางสังคม
ภาษา การสื่อสาร และอื่น ๆ ที่จำเป็นและเหมาะสมตามวัยเด็ก
(๓) ให้เด็กได้รับทราบข้อมูลเกี่ยวกับครอบครัวผู้ขอรับเด็กและสภาพแวดล้อมตามความเหมาะสม

ข้อ ๖  ให้อธิบดีกรมพัฒนาสังคมและสวัสดิการรักษาการตามระเบียบนี้

ประกาศ
ณ วันที่ ๒๙ มิถุนายน พ.ศ. ๒๕๕๔
ปกรณ์  พันธุ
อธิบดีกรมพัฒนาสังคมและสวัสดิการ
ประธานกรรมการการรับเด็กเป็นบุตรบุญธรรม

ปริยานุช/ผู้จัดทำ
๑๕ กันยายน
๒๕๕๔

ปณตภร/ผู้ตรวจ
๑๐ ตุลาคม ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๙๘ ง/หน้า ๔/๓๐ สิงหาคม ๒๕๕๔